L-ESA 2010 hi differenti mill-predeċessur tagħha l-ESA 95, kemm fl-ambitu u anki fil-kunċetti, u dan jixhed l-iżviluppi fil-kejl tal-ekonomiji moderni, l-avvanzi fir-riċerka metodoloġika u l-ħtiġijiet tal-utenti. L-istruttura tal-ESA 2010 hi konsistenti mal-linji gwida dinjin dwar il-kontabbiltà nazzjonali stabbiliti fis-Sistema tal-Kontijiet Nazzjonali tal-2008 (SNA 2008). Il-Eurostat ippubblika diversi manwali u gwidi prattiċi li jsostnu l-implimentazzjoni tal-ESA 2010.

Il-kompletezza u l-kwalità tad-data trażmessa mill-Istati Membri huma monitorjati kontinwament, b’enfasi partikolari fuq is-segwitu tad-derogi. Dan il-proċess hu deskritt fit-Taqsimiet 3a u 3b ta’ hawn fuq.

Id-data rrappurtata dwar l-introjtu nazzjonali gross (ING) tiġi monitorjata bi proċess apposta fil-kuntest tar-riżorsi proprji, irregolat mir-Regolament (KE, Euratom) Nru 1287/2003 (“ir-Regolament ING”).. Hemm mekkaniżmu ta’ tranżizzjoni fis-seħħ li permezz tiegħu l-istimi tal-ING ibbażati fuq l‑ESA 2010 jinqalbu f’ċifri tal-ESA 95 għas-snin mill-2010 sal-2013 b’metodu miftiehem. Mis-sena tar-rappurtar 2014 ’il quddiem, ir-riżorsa proprja tal-ING hi bbażata fuq id-data tal-ESA 2010.

Skont ir-Regolament ING, il-Kummissjoni (il-Eurostat) tivverifika s-sorsi u l-metodi użati mill-Istati Membri biex jikkalkulaw l-ING. Dan tagħmlu permezz tal-mekkaniżmi ta’ verifika annwali u multiannwali.

Il-proċess ta’ verifika annwali hu bbażat fuq id-data mibgħuta fil-Kwestjonarju tal-ING u r-Rapport ta’ Kwalità mehmuż miegħu mibgħuta kull sena qabel it-22 ta’ Settembru. Dan il-proċess iwassal biex tinħareġ opinjoni mill-Kumitat tal-ING dwar l-adegwatezza tad-data tal-ING għall-finijiet tar-riżorsi proprji.

Il-proċess ta’ verifika pluriennali hu bbażat fuq ħafna elementi, iżda qabelxejn fuq “l-Inventarju tal-ING tas-sorsi u l-metodi” ikkompilat minn kull Stat Membru u diskuss waqt iż-żjarat tal-Eurostat f’kull Stat Membru. Fl-aħħar nett, meta l-Kummissjoni jkun jidhrilha li jenħtieġ isiru xi bidliet fil-metodoloġija sottostanti taċ-ċifri tal-ING, din tista’ tagħmel xi riżervi. Permezz t’hekk, iċ-ċifri jitjiebu fejn meħtieġ.

Id-data dwar id-defiċit u d-dejn tal-gvern hi monitorjata fil-kuntest tal-Proċedura ta’ Defiċit Eċċessiv (EDP). Dan jinvolvi wkoll il-validazzjoni tal-istatistika tal-finanzi tal-gvern (GFS) sottostanti fir-rigward tal-EDP. Il-bażi ġuridika għall-monitoraġġ tad-data tal-gvern hi r-Regolament tal-Kunsill (KE) Nru 479/2009. Ir-Regolament tal-Kummissjoni (UE) Nru 220/2014 jistipula li l-ESA 2010 trid tintuża għall-finijiet tal-EDP u tal-GFS mill-1 ta’ Settembru 2014.

Il-bażi ġuridika tal-EDP tipprovdi għal rappurtar fid-dettall u regolari lill-Kunsill u lill-Parlament Ewropew, inkluż dwar l-aspetti tal-GFS. Minbarra dan, il-Eurostat jirrapporta regolarment dwar il-konsistenza tad-data tal-GFS sottostanti mal-EDP kif ukoll dwar aspetti ta’ komparabbiltà, akkuratezza, disponibbiltà/tempestività u disseminazzjoni (kif ukoll firxa ta’ indikaturi addizzjonali tal-kwalità).

L-indikaturi tal-Proċedura ta’ Żbilanċi Makroekonomiċi jinħadmu abbażi tal-istatistika sottostanti ġġenerata mill-istituti nazzjonali tal-istatistika u l-banek ċentrali, li tkun ġejja minn dominji differenti fosthom il-kontijiet nazzjonali u l-bilanċ tal-pagamenti. Il-Eurostat qed jimmonitorja b’mod attiv il-kwalità ta’ dik l-istatistika sottostanti u b’mod partikolari l-konsistenza bejn il-bilanċ tal-pagamenti u l-istatistika tal-kontijiet nazzjonali, b’enfasi fuq il-kontijiet nonfinanzjarji. Għall-monitoraġġ tal-kontijiet finanzjarji u tal-bilanċ tal-pagamenti, il-Eurostat jikkopera mal-Bank Ċentrali Ewropew.

L-introduzzjoni tal-ESA 2010 tiżgura l-konsistenza tal-kompilazzjoni tal-PDG skont l-istandards internazzjonali tal-kontijiet nazzjonali. Din tikkontribwixxi għal komparabbiltà aħjar mhux biss fost l-Istati Membri tal-UE iżda anki fuq livell dinji. Madankollu, għad fadal xi sfidi b’rabta mal-globalizzazzjoni: pereżempju, l-impatt fuq il-PDG bir-rilokalizzazzjoni tal-operazzjonijiet ta’ intrapriżi multinazzjonali kbar f’ekonomiji żgħar u miftuħin.

Barra minn hekk, politika Ewropea armonizzata komuni dwar ir-reviżjoni għall-istatistika dwar il-kontijiet nazzjonali u l-bilanċ tal-pagamenti li tkopri r-reviżjonijiet referenzjarji ppjanati u ta’ rutina ġiet żviluppata u l-implimentazzjoni volontarja tagħha mill-Istati Membri diġà bdiet. Il-politika għandha l-għan li ttejjeb l-aderenza għall-prinċipju doppju tal-allinjament fil-livell nazzjonali fost id-dominji tal-istatistika u l-allinjament ikkoordinat fil-livell tal-UE fost l-Istati Membri.

Bħala konklużjoni, il-Kummissjoni jidhrilha li l-kombinament ta’ diversi attivitajiet tal-monitoraġġ hi effikaċi biex tkun żgurata statistika tal-ESA 2010 ta’ kwalità għolja u komparabbli.



d) Il-progess b’rabta mad-data dwar l-obbligazzjonijiet kontinġenti

Id-data dwar l-obbligazzjonijiet kontinġenti jiġborha l-Eurostat fil-kuntest tad-Direttiva tal-Kunsill 2011/85/UE. L-Artikolu 14(3) ta’ dik id-Direttiva jistabbilixxi rekwiżiti statistiċi ġodda għall-Istati Membri:

“Għas-sottosetturi kollha ta’ amministrazzjoni pubblika [gvern estiż], l-Istati Membri għandhom jippubblikaw informazzjoni rilevanti dwar l-obbligazzjonijiet kontinġenti b’impatti potenzjalment kbar fuq il-baġits pubbliċi, inklużi l-garanziji governattivi, is-self inadempjenti [improduttiv] u l-obbligazzjonijiet li jirriżultaw mill-operat ta’ korporazzjonijiet pubbliċi, inkluż il-kobor tagħhom. L-Istati Membri għandhom jippubblikaw ukoll informazzjoni dwar il-parteċipazzjoni tal-amministrazzjoni pubblika fil-kapital ta’ korporazzjonijiet pubbliċi u privati fir-rigward ta’ ammonti ekonomikament sinifikanti.”

Ir-Regolament ESA 2010 jirrikonoxxi dan ta’ hawn fuq (fil-Premessi 19, 20 u 22) u jeżiġi li l-Kummissjoni tirrapporta lill-Parlament Ewropew u lill-Kunsill dwar id-disponibbiltà tal-informazzjoni relatata f’intervalli speċifikati (ara l-Artikoli 11 u 12). F’dan il-kuntest, f’Ġunju 2016, il-Kummissjoni ppubblikat l-ewwel “Rapport dwar l-obbligazzjonijiet impliċiti b’impatt potenzjali fuq il-baġits pubbliċi” u fl-2018 se jitħejja rapport ieħor.

Id-data miġbura mill-Eurostat fil-kuntest tad-Direttiva msemmija hawn fuq hi s-sors ewlieni tal-informazzjoni dwar l-obbligazzjonijiet kontinġenti tal-gvernijiet fl-Istati Membri. Il-mudelli għall-ġbir tad-data u l-gwida tal-implimentazzjoni ngħataw fid-Deċiżjoni tal-Eurostat tat-22 ta’ Lulju 2013 dwar id-defiċit u d-dejn tal-gvern — Supplement on contingent liabilities and potential obligations to the EDP related questionnaire.

Din id-Deċiżjoni tispeċifika li l-Eurostat se jiġbor u jippubblika indikaturi magħżula relatati mal-obbligazzjonijiet kontinġenti li ġejjin: garanziji tal-gvern, sħubiji pubbliċi privati (PPPs) barra l-karta bilanċjali, obbligazzjonijiet ta’ entitajiet ikkontrollati mill-gvern ikklassifikati barra mill-gvern estiż (korporazzjonijiet pubbliċi) u selfiet improduttivi inadempjenti (assi tal-gvern).

L-Istati Membri ppubblikaw data fil-livell nazzjonali u għaddewha lill-Eurostat għall-ewwel darba sal-aħħar ta’ Diċembru 2014. Minn dakinhar ’l hawn, il-ġbir tad-data sar kull sena u wara toħroġ il-pubblikazzjoni tal-Eurostat sa tmiem Jannar ta’ kull sena. Il-Eurostat jippubblika ċ-ċifri f’miljuni tal-munita nazzjonali u bħala persentaġġi tal-PDG fid-databażi tiegħu, flimkien mal-metadata relatata u n-noti ta’ qiegħ il-paġna speċifiċi għall-pajjiżi. Magħhom joħroġ ukoll stqarrija għall-istampa.

Minn mindu sar l-ewwel ġbir tad-data fl-2014, l-Istati Membri għamlu progress sinifikanti fil-kompletezza tad-data (f’termini tal-inklużjoni tal-obbligazzjonijiet kollha) u fil-kopertura tad-data (b’rabta mal-kopertura sħiħa tal-gvern estiż). Għadd ta’ Stati Membri rieżaminaw u rrevedew iċ-ċifri tagħhom biex jallinjawhom aħjar mal-linji gwida miftiehma.

Il-kompletezza u l-kopertura tad-data jvarjaw skont l-indikatur u skont l-Istat Membru. Għal ħafna mill-Stati Membri, fil-ġabra tad-data tal-Eurostat hemm kopertura sħiħa u tajba tad-data għall-indikaturi kollha. Iżda għal xi Stati Membri, id-data għadha mhix eżawrjenti għalkollox. B’mod partikolari, għad irid isir progress fejn tidħol id-data dwar is-self improduttiv. Minbarra dan, għall-obbligazzjonijiet tal-korporazzjonijiet pubbliċi, mhux l-Istati Membri kollha inkludew l-obbligazzjonijiet tal-istituzzjonijiet finanzjarji u/jew l-obbligazzjonijiet tal-unitajiet ikkontrollati mill-gvern lokali.